गेल को वेस्ट इंडीज टीम में फिर जगह नहीं  
भारत के खिलाफ वनडे सीरीज में 0-2 से पिछड़ने के बावजूद तीसरे वनडे के लिए वेस्टइंडीज क्रिकेट टीम में क्रिस गेल को जगह नहीं दी गई है।
भारत के खिलाफ वनडे सीरीज में 0-2 से पिछड़ने के बावजूद शनिवार को होने वाले तीसरे वनडे के लिए वेस्टइंडीज क्रिकेट टीम में क्रिस गेल को जगह नहीं दी गई है। पांच मैचों की सीरीज के तीसरे मैच के लिए चुनी गई टीम में ड्वेन ब्रावो और रवि रामपाल भी नहीं हैं। दोनों को आराम दिया गया है।  वेस्टइंडीज क्रिकेट बोर्ड ने एक बयान में कहा, ड्वेन ब्रावो ने चयन समिति से अनुरोध किया है कि उन्हें इस मैच के लिए ब्रेक दिया जाए और उनकी गुजारिश मान ली गई। उन्होंने कहा, रवि रामपाल को भी इस मैच से आराम दिया गया है।  गेल और कैरेबियाई क्रिकेट बोर्ड में हाल ही में ठन गई थी, जब गेल ने आरोप लगाया कि उन्हें चोट लगने के बाद बोर्ड ने उनकी सुध नहीं ली। गेल ने मतभेद सुलझाने के लिए बोर्ड अधिकारियों से मुलाकात नहीं की है। बोर्ड ने कहा, बोर्ड प्रबंधन और वेस्टइंडीज टीम प्रबंधन ने अभी तक क्रिस गेल से मुलाकात नहीं की है, लिहाजा उन्हें तीसरे वनडे के लिए टीम में नहीं चुना गया।  गेल और बोर्ड बैठक की तारीख तय करने पर बात कर रहे हैं। जमैका के बल्लेबाज डेंजा हयात को ब्रावो की जगह टीम में शामिल किया गया है, जबकि तेज गेंदबाज केमार रोच टीम में रामपाल की जगह लेंगे।